**Anexă**

**REGULAMENTUL ARIEI DE PROTECȚIE SPECIALĂ AVIFAUNISTICĂ**

**ROSPA0129 MASIVUL CEAHLĂU**

**CAP. I ÎNFIINȚAREA, LIMITELE, SCOPUL ȘI MANAGEMENTUL ROSPA0129 MASIVUL CEAHLĂU**

Art. 1. Aria de protecție specială avifaunistică ROSPA0129 Masivul Ceahlău este constituită prin Hotărârea de Guvern nr. 1284/2007 privind declararea ariilor de protecție specială avifaunistică ca parte integrantă a rețelei ecologice Natura 2000 în România, modificată și completată prin Hotărârea de Guvern nr. 971/2011.

**Art. 2.**

1. Situl ROSPA0129 Masivul Ceahlău este situat pe teritoriul județului Neamț, pe raza comunelor Ceahlău, Grințieș, Tașca, Bicaz, Bicazu Ardelean și pe teritoriul județului Harghita, pe raza comunei Tulgheș.
2. Limitele ROSPA0129 Masivul Ceahlău pot fi descărcate de pe site-ul autorității publice centrale pentru protecția mediului la adresa <http://mmediu.ro/articol/date-gis/434> .

**Art. 3.**

1. ROSPA0129 Masivul Ceahlău este un sit Natura 2000 preluat în administrare pe baza Contractului de administrare nr. 5218/MMSC/08.10.2014 și nr. 13792/CJN/08.10.2014, încheiat între Ministerul Mediului și Schimbărilor Climatice și Consiliul Județean Neamț.
2. Managementul ROSPA0129 Masivul Ceahlău este asigurat de către Direcția de Administrare a Parcului Național Ceahlău, numită în continuare Administrator, aflată în subordinea Consiliului Județean Neamț, cu sediul în stațiunea Durău, comuna Ceahlău, județul Neamț.

**Art. 4.** Scopul principal pentru care a fost constituit situl Natura 2000 ROSPA0129 Masivul Ceahlău este conservarea, menținerea și, acolo unde este cazul, readucerea într-o stare de conservare favorabilă a speciilor de păsări și a habitatelor specifice menționate în Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, cu modificările și completările ulterioare.

**Art. 5.** Obiectivele sitului Natura 2000 ROSPA0129 Masivul Ceahlău sunt:

1. conservarea și protecția diversității păsărilor și a habitatelor lor;
2. conservarea şi protecţia diversităţii biologice şi a elementelor de peisaj;
3. promovarea activităţilor de turism şi recreere, în concordanţă cu obiectivele de conservare a patrimoniului natural;
4. reglementarea activităţilor antropice cu impact semnificativ asupra mediului, susţinerea activităţilor de cercetare ştiinţifică şi de monitorizare a mediului, care nu aduc prejudicii elementelor protejate;
5. promovarea şi încurajarea activităţilor educaţionale și de conștientizare publică la nivelul comunității locale, turiştilor şi publicului larg;
6. promovarea acţiunilor de reconstrucţie ecologică, în zonele în care echilibrul ecologic a fost afectat.

**Art. 6.** Ariile naturale protejate suprapuse pe teritoriul sitului Natura 2000 ROSPA0129 Masivul Ceahlău sunt:

* 1. Rezervația științifică Polița cu Crini, categoria I- a – IUCN;
	2. Parcul Național Ceahlău, categoria II – IUCN;
	3. Situl Natura 2000 ROSCI0024 Ceahlău;
	4. Monumentul naturii Cascada Duruitoarea, categoria III – IUCN;
	5. Rezervația naturală acvatică Lacul Izvorul Muntelui, categoria IV – IUCN;

**Art. 7.** În ROSPA0129 Masivul Ceahlău, datorită prezenței Parcului Național Ceahlău, există o zonare internă care cuprinde:

 a) zona de protecție strictă cu o suprafață de 371 ha în care sunt incluse: Monumentul naturii Cascada Duruitoarea cu o suprafață de 1 ha și Rezervaţia ştiinţifică Poliţa cu Crini cu o suprafață de 370 ha.

b) zona de protecție integrală cu o suprafață de 5008,6 ha, cuprinde:

1. Suprafețe forestiere aparținând statului, UAT-urilor si altor categorii de proprietari cu amenajamente silvice fără intervenții
2. Restul suprafeței este reprezentată prin păşune.

 c) zona de conservare durabilă sau tampon, cu o suprafaţă de 2129,8 ha, include fond forestier ce aparține ocoalelor silvice Bicaz, Poiana Teiului și altor categorii de proprietari.

d) zona de dezvoltare durabilă, cu o suprafață de 233,1 ha este reprezentată de:

1. Zona Durău 1, cu o suprafaţă de 16,47 ha de teren, pășune acoperită de vegetaţie forestieră regenerată, situată la limita exterioară a zonei de conservare durabilă;
2. Zona Durău 2, cu o suprafaţă de 204,11 ha de teren împădurit şi păşune, inclusă cu 12,24 ha în intravilanul localităţilor Durău și Ceahlău, unitatea teritorială de referinţă Durăuaş, restul fiind fond forestier;
3. Zona Fântânele, cu o suprafaţă de 0,03 ha, pe care sunt situate Cabana Fântânele cu anexele;
4. Zona Staţia meteo Toaca, cu o suprafaţă de 0,23 ha, pe care sunt amplasate clădirea staţiei meteo, platforma meteo, antenele pentru TV și telefonie mobilă;
5. Zona Cabana meteo, cu o suprafaţă de 0,04 ha în care sunt amplasate clădirea cabanei, construcţii anexe şi platformele cu echipamente specifice;
6. Zona Dochia, cu o suprafaţa de 0,48 ha şi include clădirea cabanei Dochia cu anexe;
7. Zona Izvorul Muntelui, cu o suprafaţă de 2,76 ha, situată în intravilanul localităţii Izvorul Muntelui. Pe această suprafaţă, de o parte şi de alta a drumului judeţean 155F, sunt amplasate complexul cabanier Izvorul Muntelui, case de vacanţă cu construcţii anexă şi alte amenajări;
8. Zona Poiana Stănile, cu o suprafaţă de 1 ha, ce cuprinde clădirea schitului Antonie cel Mare şi temelia bisericii, anterioare preluării în administrare a Parcului Național Ceahlău de către Consiliul Judeţean Neamţ, concesionat de Mitropolia Moldovei și Bucovinei.
9. Zona Bicazul Ardelean – confluenţa dintre Bistra Mare şi pârâul Cintelec – Lacuri, cu o suprafaţă de 2,06 ha, situată în intravilanul comunei Bicazul Ardelean;
10. Zona Bicazul Ardelean – confluenţa dintre Bistra Mare şi pârâul Măngălăria, cu o suprafaţă de 2,46 ha, situată în intravilanul comunei Bicazul Ardelean și care include 12 construcţii amenajate înainte de preluarea în administrare a Parcului Național Ceahlău de către Consiliul Judeţean Neamţ în anul 2004;
11. Zona Bicazul Ardelean – Frânturi, cu o suprafață de 1,7 ha, situată la confluenţa pârâului Bistra cu pârâul Frânturi, inclusă în intravilanul satului Telec;
12. Zona Martin, cu o suprafaţă de 0,5 ha;
13. Zona Schitul Cerebuc, cu o suprafaţa de 1,11 ha, ce include construcţii aparţinând Schitului Cerebuc;
14. Zona Schitul Ștefan cel Mare și Sfânt, cu o suprafață de 0,15 ha.
15. zona din exteriorul parcului.

**Art. 8.** Regulamentul se elaborează de către Administrator, este avizat de către Consiliul Științific și se aprobă de autoritatea centrală pentru protecția mediului, cu avizul Academiei Române, în conformitate cu prevederile legislației în vigoare privind ariile naturale protejate și în baza contractului de administrare nr. 5218/MMSC/08.10.2014 și nr. 13792/CJN/08.10.2014, încheiat între Consiliul Județean Neamț și Ministerul Mediului și Schimbărilor Climatice.

**Art. 9.** Respectarea Regulamentului și a Planului de Management este obligatorie pentru Administrator, precum și pentru persoanele fizice și juridice care dețin sau administrează terenuri și alte bunuri și/sau care desfășoară activități în perimetrul ROSPA0129 Masivul Ceahlău.

**CAP. II REGLEMENTAREA ACTIVITĂȚILOR ÎN ROSPA0129 MASIVUL CEAHLĂU**

**Art. 10.** În situl Natura 2000 ROSPA0129 Masivul Ceahlău se pot desfăşura următoarele activităţi:

1. în zona de protecție strictă, doar:

a) activitãţi de cercetare științifică;

b) educaţie ecologicã;

c) activitãţi de ecoturism.

(2) în zona de protecție integrală:

 a) activități ştiinţifice şi educative, cu avizul Administratorului;

b) activităţi de ecoturism care nu necesită realizarea de construcţii- investiţii;

c) utilizarea raţională a pajiştilor pentru cosit şi/sau păşunat numai cu animale domestice, proprietatea membrilor comunităţilor care deţin dreptul de utilizare a acestora în orice formă recunoscută prin legislaţia naţională în vigoare, pe suprafeţele, în perioadele, cu speciile şi efectivele avizate de Administrator, astfel încât să nu fie afectate habitatele naturale şi speciile de floră şi faună prezente;

d) localizarea şi stingerea operativă a incendiilor;

e) intervenţiile pentru menţinerea habitatelor în vederea protejării anumitor specii, grupuri de specii sau comunităţi biotice care constituie obiectul protecţiei, în baza propunerii Administratorului, cu avizul Consiliului Ştiinţific şi aprobarea autorităţii publice centrale pentru protecţia mediului.

f) intervenţiile în scopul reconstrucţiei ecologice a ecosistemelor naturale şi a reabilitării unor ecosisteme necorespunzătoare sau degradate, la propunerea Administratorului, în baza hotărârii Consiliului Ştiinţific, şi aprobarea de către autoritatea publică centrală pentru protecţia mediului;

g) acţiunile de înlăturare a efectelor unor calamităţi, la propunerea Administratorului, în baza hotărârii Consiliului Ştiinţific şi cu aprobarea autorităţii publice centrale pentru protecţia mediului; în cazul în care calamităţile afectează suprafeţe de pădure, acţiunile de înlăturare a efectelor acestora se fac la propunerea Administratorului, în baza hotărârii Consiliului Ştiinţific şi cu aprobarea autorităţii publice centrale care răspunde de silvicultură;

h) acţiunile de prevenire a înmulţirii în masă a dăunătorilor forestieri, care nu necesită extrageri de arbori şi acţiunile de monitorizare a acestora, cu avizul Administratorului;

i) acţiunile de combatere a înmulţirii în masă a dăunătorilor forestieri, care necesită evacuarea materialului lemnos din pădure, în cazul în care apar focare de înmulţire, cu avizul Administratorului, în baza hotărârii Consiliului Ştiinţific şi cu aprobarea autorităţii publice centrale care răspunde de silvicultură;

j) în cazul unor proiecte sau planuri care trebuie realizate din considerente imperative de interes public major, se vor aplica prevederile Art. 28 din OUG nr. 57/2007 cu modificările și completările ulterioare.

(3) în zona de conservare durabilă:

 a) activități ştiinţifice şi educative cu avizul Administratorului;

b) activităţi de ecoturism care nu necesită realizarea de construcţii/investiţii cu avizul Administratorului;

c) utilizarea raţională a pajiştilor pentru cosit şi/sau păşunat de catre proprietarii care dețin pășuni sau care dețin dreptul de utilizare a acestora în orice formă recunoscută prin legislația națională în vigoare, pe suprafeţele, în perioadele şi cu speciile şi efectivele avizate de Administrator, astfel încât să nu fie afectate habitatele naturale și speciile de floră și faună prezente;

d) localizarea şi stingerea operativă a incendiilor;

e) intervenţiile pentru menţinerea habitatelor în vederea protejării anumitor specii, grupuri de specii sau comunităţi biotice care constituie obiectul protecţiei, în baza propunerii Administratorului, în baza hotărârii Consiliului Ştiinţific şi aprobarea autorităţii publice centrale pentru protecţia mediului;

f) intervenţiile în scopul reconstrucţiei ecologice a ecosistemelor naturale şi a reabilitării unor ecosisteme necorespunzătoare sau degradate, la propunerea Administratorului, în baza hotărârii Consiliului Ştiinţific şi aprobate de către autoritatea publică centrală pentru protecţia mediului;

g) acţiunile de înlăturare a efectelor unor calamităţi, cu avizul Administratorului, în baza hotărârii Consiliului Ştiinţific şi ulterior cu aprobarea autorităţii publice centrale pentru protecţia mediului; în cazul în care calamităţile afectează suprafeţe de pădure, acţiunile de înlăturare a efectelor acestora se fac cu avizul Administratorului, în baza hotărârii Consiliului Ştiinţific şi aprobate ulterior de către autoritatea publică centrală care răspunde de silvicultură;

h) acţiunile de prevenire a înmulţirii în masă a dăunătorilor forestieri, care nu necesită extrageri de arbori şi acţiunile de monitorizare a acestora;

i) activităţile de protecţie a pădurilor, acţiunile de prevenire a înmulţirii în masă a dăunătorilor forestieri, care necesită evacuarea materialului lemnos din pădure în cantităţi cuprinse în amenajamentele silvice se fac cu acordul Administratorului; pentru cantităţile care depăşesc prevederile amenajamentelor silvice, evacuarea materialului lemnos se face, în baza hotărârii Consiliului Ştiinţific și ulterior, cu aprobarea autorităţii publice centrale care răspunde de silvicultură;

j) activităţi tradiţionale de utilizare a unor resurse regenerabile, în limita capacităţii productive şi de suport a ecosistemelor, prin tehnologii cu impact redus, precum recoltarea de fructe de pădure, de ciuperci şi de plante medicinale, cu respectarea normativelor în vigoare. Acestea se pot desfăşura numai de către persoanele fizice sau juridice care deţin/administrează terenuri în interiorul Parcului Național Ceahlău sau de comunităţile locale, cu aprobarea Administratorului, pentru uz familial și nu industrial sau comercial;

k) activități tradiționale de cultivare a terenurilor agricole și de creștere a animalelor, precum și alte activități tradiționale efectuate de comunitățile locale;

l) lucrări de îngrijire şi conducere a arboretelor și lucrări de conservare, cu accent pe promovarea regenerării naturale şi fără extragerea lemnului mort, cu excepţia cazurilor în care se manifestă atacuri de dăunători ai pădurii ce se pot extinde pe suprafeţe întinse, în parcelele limitrofe zonelor cu protecţie strictă sau integrală;

m) aplicarea de tratamente silvice care promoveaza regenerarea pe cale naturală a arboretelor, cu avizul Administratorului: tratamentul tăierilor de transformare spre grădinărit, tratamentul tăierilor grădinărite şi cvasigrădinărite, tratamentul tăierilor progresive clasice sau în margine de masiv, tratatmentul tăierilor succesive clasice sau în margine de masiv, cu perioada de regenerare de minimum 10 ani; lucrările şi tratamentele silvice se vor desfăşura cu acordul Administratorului.

(4) în zona de dezvoltare durabilă:

a) activităţile de construcții/ investiţii, cu respectarea principiului de utilizare durabilă a resurselor naturale şi de prevenire a oricăror efecte negative semnificative asupra biodiversităţii, cu avizul Administratorului, conform planurilor de urbanism legal aprobate;

b) activităţi ecoturistice;

c) activităţi sportive şi de agrement, cu acordul Administratorului;

d) activităţi tradiţionale de cultivare a terenurilor agricole şi de creştere a animalelor;

e) activităţi de pescuit sportiv, industrial si piscicultură, cu acordul Administratorului;

f) activităţi privind asigurarea sănătăţii oamenilor şi animalelor şi ridicarea gradului de civilizaţie şi confort;

g) lucrări de îngrijire şi conducere a arboretelor, lucrări de conservare şi aplicarea de tratamente silvice, care promovează regenerarea pe cale naturală a arboretelor, cu avizul Administratorului;

h) activităţi specifice modului de producţie ecologic de cultivare a terenului agricol şi de creştere a animalelor, în conformitate cu legislaţia specifică din sistemul de agricultură ecologică;

i) recoltarea fructelor de pădure, a ciupercilor şi plantelor medicinale de către persoanele fizice sau juridice care deţin/administrează terenuri în interiorul Parcului Național Ceahlău sau de comunităţile locale, cu acordul Administratorului;

j) alte activități tradiționale efectuate de comunitățile locale.

(5) în zona din afara parcului, activități care nu au un impact negativ semnificativ asupra obiectului de conservare, respectiv a speciilor de păsări pentru care a fost desemnată aria.

**Art. 11.** În situl Natura 2000 ROSPA0129 Masivul Ceahlău se interzic următoarele activităţi:

1. În zona de protecție strictă, orice activităţi umane, cu excepţia activităţilor menționate la art. 10., alin. (1);
2. În zona de protecție integrală:

a) orice forme de exploatare sau utilizare a resurselor naturale, precum şi orice forme de folosire a terenurilor, incompatibile cu scopul de protecţie şi/sau de conservare;

b) activităţile de construcţii/investiţii, cu excepţia celor destinate administrării ariei naturale protejate şi/sau activităţilor de cercetare ştiinţifică, ori a celor destinate siguranţei naţionale sau prevenirii unor calamităţi naturale cât și celor destinate activității de prevenire a accidentelor turistice - punctele permanente de prim ajutor și intervenție de salvare montană.

1. În zona de conservare durabilă sau zona tampon, activități care nu respectă principiului de utilizare durabilă a resurselor naturale şi de prevenire a oricăror efecte negative semnificative asupra biodiversităţii;
2. În zona de dezvoltare durabilă, investiții sau activități care nu respectă principiului de utilizare durabilă a resurselor naturale şi de prevenire a oricăror efecte negative semnificative asupra biodiversităţii;
3. În zona din afara parcului, activităţile care pot să genereze poluarea sau deteriorarea habitatelor speciilor de păsări, precum şi perturbări ale speciilor pentru care a fost desemnată această arie de protecție; pentru protejarea şi conservarea speciilor de păsări, inclusiv a celor migratoare, sunt interzise activităţile din afara ariilor naturale protejate care ar putea produce poluarea sau deteriorarea habitatelor acestora.

**Art. 12.** Pentru speciile de plante şi animale sălbatice terestre, acvatice şi subterane, care se află sub regim strict de protecţie, inclusiv cele prevăzute în anexa nr. 4 din Ordonanţa de urgenţă a Guvernului nr. 57/2007, cu modificările şi completările ulterioare, precum şi pentru speciile incluse în lista roşie naţională şi care trăiesc, atât pe teritoriul ariei naturale protejate, cât şi în afara ei, sunt interzise:

 a) orice formă de recoltare, capturare, ucidere, distrugere sau vătămare;

 b) perturbarea intenţionată în cursul perioadelor de reproducere, creştere, hibernare şi migraţie;

 c) distrugerea şi/sau culegerea intenţionată a cuiburilor şi ouălor din natură;

 d) deteriorarea şi/sau distrugerea locurilor de reproducere sau odihnă;

 e) recoltarea florilor şi fructelor, culegerea, tăierea, dezrădăcinarea sau distrugerea cu intenţie a acestor plante în habitatele lor naturale;

 f) deţinerea, transportul, comerţul sau schimburile în orice scop fără autorizaţia autorităţii de mediu competente.

**Art. 13.** În vederea protejării tuturor speciilor de păsări, inclusiv a celor migratoare, sunt interzise:

 a) uciderea sau capturarea intenţionată, indiferent de metoda utilizată;

 b) deteriorarea, distrugerea şi/sau culegerea intenţionată a cuiburilor şi/sau ouălor din natură;

 c) culegerea ouălor din natură şi păstrarea acestora, chiar dacă sunt goale;

 d) perturbarea intenţionată, în special în cursul perioadei de reproducere, de creştere şi de migraţie;

 e) deţinerea exemplarelor din speciile pentru care sunt interzise vânarea şi capturarea;

 f) comercializarea, deţinerea fără drept şi/sau transportul în scopul comercializării acestora în stare vie ori moartă sau a oricăror părţi ori produse provenite de la acestea, uşor de identificat.

**Vânătoare**

**Art. 14.** Pe teritoriul ROSPA0129 Masivul Ceahlău, vânătoarea se reglementează astfel:

1. În Parcul Național Ceahlău:

a) Vânătoarea este interzisă.

b) La distanţe mai mici de 1 kilometru de limita Parcului Național Ceahlău se interzice hrănirea, amplasarea de hrănitori şi nădirea exemplarelor din speciile de interes cinegetic.

c) Planurile de management cinegetic ale gestionarilor fondurilor cinegetice vor fi corelate la cerințele de conservare a speciilor din Planul de management al Parcului Național Ceahlău.

d) Nu se vor recolta specii din fauna Parcului Național Ceahlău decât în interesul cercetării ştiinţifice, în baza legislației în vigoare.

e) Este interzis accesul cu arme de vânătoare, indiferent dacă ele sunt purtate în toc.

1. În afara Parcului Național Ceahlău, pe teritoriul sitului ROSPA0129 Masivul Ceahlău:
	1. Este interzisă vânătoarea speciilor de păsări din Anexa I și Anexa II, partea B a Directivei 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice. Totodată, vânătoarea este interzisă pentru speciile de păsări cu migrație regulată nemenționate în Anexa I a Directivei 2009/147/CE, dar și a speciilor prevăzute în Anexele 3 și 4A a Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011 cu modificările și completările ulterioare.
	2. Speciile de păsări prevăzute în anexa nr. 5 C din Ordonanţa de urgenţă a Guvernului nr. 57/2007, cu modificările şi completările ulterioare, sunt acceptate la vânătoare, în afara perioadelor de reproducere şi creştere a puilor.
	3. În cazul speciilor de păsări migratoare prevăzute în anexa nr. 5 C din Ordonanţa de urgenţă a Guvernului nr. 57/2007, cu modificările şi completările ulterioare, este interzisă vânarea acestora în perioada lor de reproducere sau pe parcursul rutei de întoarcere spre zonele de cuibărit.
2. Pe teritoriul rezervației naturale Lacul Izvorul Muntelui este interzisă vânătoarea la toate speciile de păsări.

**Art. 15.**

(1) Pe teritoriul Parcului Național Ceahlău există zone de liniște prevăzute conform prevederilor Legii vânătorii și a protecției fondului cinegetic nr. 407/2006 cu modificările și completările ulterioare.

(2) În interiorul zonei de liniște, se interzic următoarele:

a) acessul turistic, excepție făcând traseele deja existente cu posibilitatea unor reglementări pe anumite perioade;

b) poluarea fonică de orice fel;

c) exploatarea resurselor regenerabile;

d) accesul vehiculelor cu combustibili fosili, excepție făcând: Administratorul, administratorii fondului cinegetic, personalul ocoalelor silvice, alte instituții ale statului în exercițiul funcțiunii cu anunțarea oficială în prealabil a Administratorului și a administratorilor fondului cinegetic.

e) exploatările forestiere în sezonul de reproducere pentru speciile de interes cinegetic, pe perioada:

i. 15 ianuarie – 15 februarie, pentru speciile de lup și pisică sălbatică;

ii. 15 mai – 15 iunie, pentru urs;

iii. 15 iulie – 15 august, pentru căprioară;

iv. 10 septembrie – 15 octombrie, pentru boncănit la cerb;

v. 1 noiembrie – 15 decembrie, pentru mistreț;

vi. 31 martie – 30 mai, pentru fătarea speciilor.

**Art. 16.**

1. Orice activitate de populare cu specii de faună sălbatică pe teritoriul sitului ROSPA0129 Masivul Ceahlău se va face cu avizul Consiliului Științific.
2. Acţiunile de gospodărire şi monitorizare și evaluarea efectivelor faunei de interes cinegetic, cele de protecţie a fondului piscicol şi de pescuit de pe toată suprafaţa sitului ROSPA0129 Masivul Ceahlău se organizează în comun de către personalul de specialitate al deţinătorilor legali ai fondului cinegetic și piscicol şi Administratorului

**Pescuit**

**Art. 17.**

1. Se admite:
	1. Perscuitul în scop științific, în baza permisului eliberat de autoritățile competente;
	2. pescuitul recreativ sportiv, în afara Parcului Național Ceahlău, numai în baza permisului de pescuit recreativ sportiv, emis în condiţiile legii de către Agenţia Naţională Pentru Pescuit şi Acvacultură, prin organizaţiile de pescari care gestionează această activitate în zonă;
	3. pescuitul recreativ sportiv, numai cu undiţe sau lansete, în condiţiile stabilite de lege şi de regulamentele de pescuit recreativ sportiv aprobate.
2. Se interzice:
	1. pescuitul de orice fel pe teritoriul Parcului Național Ceahlău;
	2. popularea cu specii alohtone de peşti a apelor naturale din cuprinsul ROSPA0129 Masivul Ceahlău; gestionarii bazinelor amenajate pentru piscicultură se asigură că speciile alohtone de peşti nu ajung în apele naturale; orice activitate de populare cu peşte, se face cu înștiințarea prealabilă a Administratorului;
	3. pescuitul la toate speciile acvatice, pe perioada prohibiției;
	4. perscuitul comercial;
	5. pescuitul resurselor acvatice vii cu plasă;
	6. pescuitul cu ostia, suliţa, ţepoaica sau cu orice alte unelte înţepătoare sau agăţătoare, prin greblare sau harponare;
	7. deţinerea uneltelor interzise la pescuit sau prinderea peştelui cu unelte de plasă sau cu pripoane, pe teritoriul ROSPA0129 Masivul Ceahlău;
	8. pescuitul electric, deţinerea aparatelor şi dispozitivelor care distrug resursele acvatice vii prin curentare, electrocutare, pescuitul cu materiale explozive, pescuitul cu substanţe toxice şi narcotice, pescuitul cu japca, şi cu orice alte unelte neautorizate, precum şi folosirea armelor de foc, în scopul omorârii peştilor sau a altor vieţuitoare acvatice;
	9. folosirea cu orice titlu de năvoade, voloace, setci, ave, prostovoale, vârşe, vintire, precum şi alte tipuri de unelte de pescuit comercial de către persoane fizice sau persoane juridice neautorizate, aruncarea sau depozitarea rumeguşului, deşeurilor menajere şi zootehnice şi a oricăror materii şi materiale, produse şi substanţe poluante pe malurile râurilor, pâraielor, lacurilor, bălţilor şi amenajărilor piscicole
	10. circulaţia cu autovehicule şi scoaterea materialului lemnos prin albiile apelor curgătoare din zona de munte, precum şi circulaţia cu ambarcaţiuni cu motor în zonele de protectie piscicolă;
	11. modificarea regimului de scurgere a apei;

**Utilizarea rațională a pajiștilor**

**Art. 18**. Pe teritoriul Parcului Național Ceahlău, utilizarea rațională a pajiștilor se reglementează astfel:

(1) Pajiştile şi fâneţele din Parcul Național Ceahlău se pot utiliza în mod raţional pentru cosit şi/sau păşunat numai cu animalele domestice proprietatea membrilor comunităţilor ce deţin păşuni sau care deţin dreptul de utilizare a acestora în orice formă recunoscută prin legislaţia naţională în vigoare, pe suprafeţele, în perioadele şi cu speciile şi efectivele aprobate de Administrator, asfel încât sa nu fie afectate habitatele naturale şi speciile de flora şi faună prezente.

 (2) Pe teritoriul Parcului Național Ceahlău, activitatea pastorală se desfăşoară respectându-se studiile de specialitate în domeniu, inclusiv încărcătura de animale conform bonităţii păşunilor subalpine şi alpine, stabilită prin amenajamentele silvopastorale realizate de specialişti în domeniu şi plătite de cei care le folosesc; studiile silvo-pastorale se vor corela cu Planul de management al Parcului Național Ceahlău.

 (3) Păşunatul se va supune următoarelor reglementări:

 a) este interzis păşunatul cu capre;

 b) este strict interzis păşunatul pe teritoriul Rezervației Științifice Poliţa cu Crini, pe grohotişuri, pe stâncăriile înierbate și platoul subalpin;

 c) se interzice păşunatul şi deplasarea turmelor pe traseele turistice;

 d) amplasarea stânelor este permisă numai cu aprobarea Administratorului; acestea vor fi adaptate specificului montan şi se vor încadra în peisaj;

 e) este interzisă amplasarea stânelor şi a locurilor de târlire în imediata apropiere a pâraielor;

 f) numărul de câini se stabileşte conform reglementarilor legale; câinii vor avea obligatoriu jujee şi vor fi dehelmintizaţi şi vaccinaţi, dovedindu-se acest lucru prin carnetul de sănătate.

 g) utilizarea fertilizanţilor chimici şi a pesticidelor este interzisă;

h) utilizarea tradiţională a gunoiului de grajd este permisă până în echivalentul a maxim 40 kg. N s.a./ ha (1 UVM/ ha);

i) cositul poate începe doar după data de 1 iulie pentru terenurile situate în UAT cu altitudini medii mai mari sau egale cu 600 m sau după data de 15 iunie pentru terenurile situate în UAT cu altitudini medii mai mici de 600 m;

j) păşunatul se efectuează cu maxim 1 UVM pe hectar;

k) lucrările cu utilaje mecanizate nu sunt permise pe suprafaţa pajiştilor şi a livezilor tradiţionale aflate sub angajament APIA, cu excepţia celor operate cu forţă animală;

l) cositul se poate efectua cu utilaje mecanizate de mică capacitate, fiind interzisă folosirea utilajelor grele;

 (4) Proprietarii/ administratorii păşunilor vor suporta consecinţele legale pentru încheierea unor contracte de păşunat care nu respectă prevederile legale privind păşunatul cum ar fi respectarea capacităţii de suport a păşunilor, locul de păşunat, speciile de animale domestice, numărul de câini şi altele asemenea.

(5) Administratorul are dreptul de a verifica în teren respectarea legalităţii privind păşunatul și de a anula avizul în cazul în care nu sunt respectate cerințele.

**Art. 19.** Pe teritoriul ROSPA0129 Masivul Ceahlău, utilizarea rațională a pajiștilor se reglementează astfel:

* 1. Pe terenurile cu vegetaţie ierboasă sunt permise următoarele activităţi:

a) plantarea de arbori pe pajişti, numai cu specii de arbori native;

b) cositul;

c) pășunatul, în limita capacității de suport a pajiștilor, cu speciile si efectivele admise.

* 1. Pe terenurile cu vegetaţie ierboasă, beneficiarul se obligă:

a) să îndepărteze speciile de plante exotice invazive;

b) să fie păstraţi arborii solitari sau pâlcurile de arbori existenţi, respectiv plantaţiile proaspete de arbori;

c) să fie păstrate aliniamentele de arbori şi arbuşti de la marginea parcelelor;

d) să cosească în zile diferite, pe parcele învecinate;

e) să menţină în terenurile deschise a pâlcurilor de arbuşti;

f) masa vegetală cosită trebuie adunată de pe suprafaţa pajiştii nu mai târziu de două săptămâni de la efectuarea cositului;

g) pajiştile inundate nu vor fi păşunate mai devreme de două săptămâni de la retragerea apelor;

h) nu vor fi realizate însămânţări de suprafaţă sau supraînsămânţări; se pot face însămânţări cu specii din flora locală doar în cazurile când unele suprafeţe sunt afectate accidental.

* 1. Cositul se efectuează după data de 15 iunie.
	2. Pe raza ROSPA0129 Masivul Ceahlău, cu excepţia zonelor intravilane şi a terenurilor anume destinate păşunatului, se interzice păşunatul animalelor domestice care nu aparţin proprietarului sau utilizatorului legal al terenului.

**Art. 20.** Pe terenurile cu vegetaţie ierboasă de pe teritoriul ROSPA0129 Masivul Ceahlău, sunt interzise următoarele activităţi:

 a) pășunatul animalelor domestice în afara perioadei 01 aprilie – 30 noiembrie;

b) pășunarea pe pășunile cu exces de umiditate;

c) folosirea îngrăşămintelor chimice şi a substanţelor de protecţie a plantelor;

d) incendierea vegetaţiei;

e) drenarea, desecarea pajiștilor sau afectarea regimului hidrologic;

f) păşunarea cu un efectiv mai mare de 1 UVM/ha;

g) efectuarea lucrării de arat în condiţii de umiditate excesivă a solului;

 h) tăierea arborilor/pâlcurilor arbustive și a perdelelor agroforestiere existente pe teren;

 i) schimbarea modului de utilizare a terenurilor;

j) cultivarea plantelor modificate genetic şi introducerea unor specii alohtone, pe teritoriul ariei naturale protejate sau la distanță mai mică de 1 km de limita acesteia.

k) alte activități care contravin scopului de protecție și conservare a ariei naturale protejate.

**Art. 21.** Păşunatul este permis numai pe islazurile comunale şi proprietăţile particulare destinate expres în acest sens de comunităţile locale sau deţinătorii legali ai acestora, numai cu animale domestice, proprietatea membrilor comunităţilor ce deţin păşuni în interiorul ariei naturale protejate, pe suprafeţele, în perioadele, cu speciile şi efectivele aprobate de Administrator, astfel încât să nu fie afectate habitatele naturale şi speciile de floră şi faună prezente.

(1) Amplasarea de stâne şi locuri de târlire precum şi trecerea turmelor şi cirezilor de animale pe raza ariei naturale protejate se face cu avizul Administratorului.

(2) Fiecare turmă şi/sau cireadă de animale are dreptul la trei câini însoţitori/de pază, care să poarte obligatoriu jujeul;

(3) Speciile de animale care pot păşuna sunt bovine, ovine, caprine, cabaline.

(4) Păşunatul se efectuează în perioada 01 aprilie - 30 noiembrie.

**Art. 22.**

(1) Administratorul emite adeverinţe necesare proprietarilor/deţinătorilor de terenuri pentru a beneficia de facilităţi prevăzute în actele normative aflate în vigoare.

(2) Emiterea adeverinţelor se realizează pe baza următoarelor documente:

a) cerere scrisă din partea beneficiarului sau a reprezentantului acestuia;

b) plan de încadrare cadastrală.

c) adeverință de rol de la primărie, însoțită de precizarea blocului fizic, care dovedește că beneficiarul este deţinătorul legal al terenului.

d) copie după cartea de identitate a titularului, dacă acesta este persoană fizică sau copie după certificatul de înregistrare fiscală a titularului, dacă acesta este persoană juridică.

**Art. 23**. În pajiștile importante pentru *Crex crex*, proprietarul are obligația să urmeze următoarele cerințe:

a) utilizarea fertilizanţilor chimici şi a pesticidelor este interzisă,

b) utilizarea tradiţională a gunoiului de grajd este permisă până în echivalentul a maxim 40 kg N sa/ ha (1 UVM/ ha),

c) cositul se poate efectua doar după data de 31 iulie,

d) cositul se va realiza dinspre interiorul parcelei spre exteriorul acesteia,

e) o bandă necosită, lată de 3 metri, va fi lăsată pe marginile fiecărei parcele; poate fi cosită după data de 1 septembrie;

f) păşunatul se va efectua cu maximum 0,7 UVM pe hectar,

g) lucrările cu utilaje mecanizate nu sunt permise pe suprafaţa pajiştilor aflate sub angajament, cu excepţia celor operate cu forţă animală.

**Art. 24.** În pajiștile importante pentru *Lanius minor*, proprietarul are obligația să urmeze următoarele cerințe:

1. utilizarea fertilizanţilor chimici este interzisă,
2. utilizarea tradiţională a gunoiului de grajd este permisă până în echivalentul a maxim 40 kg N sa/ ha (1 UVM/ ha),
3. utilizarea pesticidelor este interzisă,
4. cositul trebuie efectuat cel mai târziu până la data de 1 iulie,
5. o bandă necosită, lată de 3 metri, va fi lăsată pe marginile fiecărei parcele; poate fi cosită după data de 1 septembrie;
6. păşunatul se va efectua cu maximum 1 UVM pe hectar,
7. lucrările cu utilaje mecanizate nu sunt permise pe suprafaţa pajiştilor aflate sub angajament cu excepţia celor operate cu forţă animală sau a celor operate cu cu utilaje mecanizate de mică capacitate.

**Art. 25.** În pajiștile cu înaltă valoare naturală, proprietarul are obligația să urmeze următoarele cerințe:

a) utilizarea fertilizanţilor chimici şi a pesticidelor este interzisă;

b) utilizarea tradiţională a gunoiului de grajd este permisă până în echivalentul a maxim 40 kg N sa/ ha (1 UVM/ ha);

c) cositul se poate efectua doar după data de 1 iulie pentru terenurile situate în unităţile administrativ teritoriale cu altitudini medii mai mari sau egale cu 600 m sau după data de 15 iunie pentru terenurile situate în unităţile administrativ-teritoriale cu altitudini medii mai mici de 600 m;

d) masa vegetală cosită trebuie adunată de pe suprafața pajiștii nu mai târziu de 2 săptămâni de la efectuarea cositului;

e) păşunile inundate nu vor fi păşunate mai devreme de două săptămâni de la retragerea apelor;

f) păşunatul se va efectua cu maximum 1 UVM pe hectar;

g) este interzis aratul sau discuitul pajiştilor aflate sub angajament;

h) nu vor fi realizate însămânţări de suprafaţă sau supraînsămânţări. Se pot face însămânţări cu specii din flora locală doar în cazurile când anumite porţiuni de pajişte degradează sau sunt afectate accidental;

**Silvicultură**

**Art. 26.**

(1) Pădurile situate în perimetrul ROSPA0129 Masivul Ceahlău se supun regimului silvic, indiferent de forma de proprietate şi sunt încadrate conform amenajamentelor silvice în grupa I funcţională, executându-se numai lucrările prevăzute în amenajamentele silvice și în planul de management al ariei naturale protejate, cu respectarea reglementărilor în vigoare.

(2) Pentru protecţia speciilor de păsări, în perioada 15 martie - 15 iulie nu se execută lucrări de exploatare a pădurilor în ROSPA0129 Masivul Ceahlău, personalul silvic efectuând doar următoarele activităţi:

a) paza şi controlul pădurilor;

b) lucrări de punere în valoare şi lucrări de întreţinere a regenerărilor;

c) prevenirea înmulţirii în masă a dăunătorilor forestieri care nu necesită extrageri de material lemnos;

d) prevenirea şi stingerea incendiilor.

(3) Prin excepţie de la prevederile alin. (2) în perioada 15 martie - 15 iulie se pot efectua, cu avizul Administratorului, acolo unde este cazul, următoarele lucrări de îngrijire a arboretelor: degajări, depresaje, rărituri, accidentale, igienă și curăţiri.

(4) În cazul efectuării tăierilor de igienă, vor fi marcaţi şi extraşi doar arborii doborâţi, precum şi cei care sunt rupţi sau uscaţi în procent de peste 70% din volumul arborelui.

(5) Amenajamentele silvice se vor revizui în raport cu prevederile Planului de management al ariei naturale protejate, în decurs de un an de la aprobarea acestuia.

**Art. 27.** În perimetrul ROSPA0129 Masivul Ceahlău se interzic următoarele activitități:

a) plantarea de specii alohtone de arbori şi arbuşti.

b) tăierea, ruperea sau scoaterea din rădăcini a arborilor, puieţilor, lăstarilor sau arbuștilor, în afara prevederilor amenajamentelor în vigoare, precum şi însuşirea celor rupţi sau doborâţi de fenomene naturale sau de către alte persoane.

c) distrugerea sau vătămarea arborilor, puieţilor sau lăstarilor;

d) prelevarea prin orice mijloace a solului fertil, a humusului sau a brazdelor de iarbă din fondul forestier;

e) pășunatul în fond forestier, conform legislației în vigoare.

**Art. 28.** (1) Pentru toate unităţile amenajistice silvice, în cazul unor intervenţii, lucrări de îngrijire sau exploatări forestiere se vor lăsa un număr de 3- 6 arbori/ ha din categoria iescarilor, arborilor groşi, scorburoşi, parţial uscaţi, în funcţie de particularităţile fiecărei unităţi amenajistice, cu excepţia activităţii de exploatare a vegetaţiei în scopul întreţinerii cursurilor de apă.

(2) Arborii menționați la alin. 1 vor fi identificaţi şi inventariaţi de organele silvice împreună cu Administratorul şi vor rămâne în paza personalului silvic.

**Art. 29.** Structurile de administrare silvică sunt obligate:

* 1. să înainteze Administratorului borderoul/planul de amplasare a tăierilor de masă lemnoasă pe suprafața ROSPA0129 Masivul Ceahlău, înainte de începerea noului an forestier pentru avizare.
	2. Să avizeze la Administrator modificările aduse borderourilor de masă lemnoasă pe parcursul derulării anului de producție și actele de punere în valoare, în situațiile în care nu se întocmesc borderouri de amplasare a masei lemnoase.
	3. Să transmită anual la Administrator, în prima lună a anului calendaristic următor, volumul de masă lemnoasă exploatat în anul anterior, în conformitate cu prevederile amenajamentului silvic.

**Exploatarea resurselor naturale neregenerabile**

**Art. 30.** Se interzice exploatarea resurselor minerale, a solului, litierei şi a pietrişului din maluri, râuri şi pârâuri în scopuri comerciale şi industriale, pe întreaga suprafaţă a ROSPA0129 Masivul Ceahlău.

**Turism și reguli de vizitare în Parcul Național Ceahlău**

**Art. 31**. (1) În Parcul Național Ceahlău sunt permise activităţi de turism şi recreere, numai cu respectarea regulilor de vizitare, potrivit prezentului Regulament;

(2) Punctele de acces în Parcul Național Ceahlău sunt:

 a) Poarta 1: Durău, comuna Ceahlău – este situată în zona de V-NV a Parcului Național Ceahlău, deserveşte un număr de trei trasee turistice, care fac legătura între Staţiunea Durău şi Cabana Dochia;

 b) Poarta 2: Izvorul Muntelui – este situată în zona de est a Parcului Național Ceahlău şi deserveşte un număr de trei trasee turistice care fac legătura între Cabana Izvorul Muntelui şi Cabana Dochia;

 b) Poarta 3: Bistra – situată la confluenţa pârâului Bistra Mare cu Bistra Mica, face legătura între comuna Bicazul Ardelean şi Cabana Dochia, prin traseul turistic La Scaune;

 d) Poarta 4: Neagra – situată pe pârâul Neagra Mare, face legătura între comuna Taşca şi Cabana Dochia.

(3) În rezervațiile științifice se poate practica ecoturismul cu acordul Administratorului, cu grupuri de până la nouă vizitatori, însoţiţi obligatoriu de un reprezentant al Administratorului.

 (4) Specialiştii, cercetătorii ştiinţifici pot desfăşura activităţi de cercetare ştiinţifică în rezervațiile științifice cu acordul Administratorului şi cu obligaţia prezentării unui raport cuprinzând rezultatele cercetării.

 (5) Sunt exceptate de la restricţii impuse persoanele autorizate pentru activități de prevenire a accidentelor turistice intervenţii de căutare-salvare sau intervenţii pentru înlăturarea efectelor unor calamităţi naturale.

(6) Accesul vizitatorilor, camparea şi trecerea cu animale pe teritoriul Parcului Național Ceahlău se face după achitarea unui tarif, conform prevederilor legale în vigoare.

 (7) Valoarea tarifelor taxelor se propune de către Administrator şi se stabileşte prin Hotărârea Consiliului Judeţean Neamţ cu avizul autorității centrale pentru protecția mediului; taxa de acces pentru vizitatori asigură accesul pe toate traseele marcate din Parcul Național Ceahlău.

 (8) Vor fi exceptaţi de la plata taxei de acces:

a) copiii sub 5 ani;

b) membrii Consiliului Ştiinţific şi Consiliului Consultativ de Administrare;

c) voluntarii care dovedesc în baza unei adrese sau contract de voluntariat că prestează activităţi pentru Administrator;

d) personalul permanent şi voluntarii Serviciului Salvamont;

e) personalul silvic de la ocoalele silvice de pe raza Parcului Național Ceahlău în interes de serviciu, în cadrul acordurilor stabilite cu Administratorul și gestionarii fondurilor cinegetice care se suprapun peste aria protejată;

f) deţinătorii de terenuri şi anexe gospodăreşti din Parcul Național Ceahlău sau din vecinătatea acestuia, la care accesul se face prin Parcul Național Ceahlău;

g) personalul locaţiilor autorizate să funcţioneze pe teritoriul Parcului Național Ceahlău;

h) veteranii de război.

(9) În perioada afluxului mare de vizitatori 15 iunie– 15 septembrie pentru informarea, îndrumarea şi taxarea turiştilor, Administratorul poate angaja pe bază de contracte sau convenţii civile de prestări servicii, personal suplimentar.

(10) Parcul poate fi vizitat numai pe traseele turistice omologate, marcate cu semne convenţionale – marcaje vopsite cu bandă, triunghi, cruce sau punct de culori diferite, în funcţie de trasee şi încadrate în alb;

 (11) Abaterea de la traseele menţionate în alineatul 1 este interzisă; excepţie fac următoarele categorii:

a) personalul Administratorului aflat în interes de serviciu;

b) voluntari angajaţi de Administrator;

c) membrii echipelor Salvamont și voluntarii acestora în acţiuni de salvare, patrulare sau antrenamente;

d) personalul silvic, lucrători ai serviciilor de jandarmerie montană cu atribuţii de serviciu, administratorii fondului cinegetic;

e) lucrători ai poliţiei, armatei, pompieri s.a., în exerciţiul funcţiunii;

f) cercetători incluşi în proiectele de cercetare;

g) participanţii la competiţii, tabere organizate, numai în cazul în care, prin programul acţiunii, s-a solicitat abaterea de la trasee iar acest lucru a fost aprobat de către Administrator şi sunt însoţiţi de lucrători ai Serviciului Salvamont;

h) accesul alpiniştilor echipaţi până la intrarea pe traseele de alpinism;

i) accesul speologilor până la obiectivul de explorare;

 (12) Amenajarea, întreţinerea şi reabilitarea traseelor turistice şi amenajarea de noi trasee precum şi instalarea panourilor indicatoare şi informative se face în baza Hotărârii de Guvern nr. 77/2003 privind instituirea unor măsuri pentru prevenirea accidentelor montane şi organizarea activităţii de salvare în munţi.

(13) Camparea pe teritoriul Parcului Național Ceahlău este permisă numai în locurile de campare amenajate în acest sens.

 (14) În afara locurilor de campare amenajate, camparea este permisă, cu aprobarea Administratorului, în următoarele situaţii:

a) pentru derularea unor activităţi de cercetare;

b) pentru voluntarii care lucrează pe teritoriul Parcului Național Ceahlău, în situaţia în care sarcinile primite o impun;

c) în cazuri de urgenţă este permisă înnoptarea în bivuac și în refugii de supraviețuire cu anunțarea în prealabil a Serviciului Salvamont și a Administratorului.

 (15) La amenajarea locurilor de campare este interzisă:

a) săparea şanţurilor în jurul corturilor;

b) dizlocarea de brazde de sol vegetal pentru protecţia corturilor;

c) folosirea sub corturi a materialelor vegetale de exemplu cetină, ferigă, muşchi, crengi.

(16) Pe teritoriul Parcului Național Ceahlău aprinderea şi folosirea focului deschis în afara vetrelor special amenajate şi semnalizate de Administrator este interzisă.

(17) Regimul deşeurilor pe teritoriul Parcului Național Ceahlău se reglementează astfel:

a) este interzisă abandonarea deşeurilor de orice natură pe teritoriul Parcului Național Ceahlău;

b) turiştii au obligaţia de a evacua deşeurile pe care le generează în timpul deplasarii şi staţionării în parc şi de a le depozita în afara Parcului Național Ceahlău sau în locurile amenajate pentru colectarea deşeurilor amenajate pe teritoriul Parcului Național Ceahlău;

c) deşeurile depozitate în locurile special amenajate vor fi evacuate periodic de către Administrator sau prin acţiunile de ecologizare întreprinse de diferite asociaţii, organizaţii sau grupuri de voluntari sub supravegherea şi îndrumarea angajaţilor Parcului Național Ceahlău;

d) Administratorul va încheia contracte de prestări servicii cu firmele de salubritate care operează în localităţile de la limita Parcului Național Ceahlău pentru transportul deşeurilor la rampele de depozitare din zonă;

e) deşeurile provenite de la cabanele turistice sau alte locaţii care îşi desfaşoară activitatea în arealul Parcului Național Ceahlău vor fi depozitate temporar în incinta acestora, în locurile special amenajate, pentru a nu fi accesibile câinilor şi animalelor sălbatice, urmând a fi evacuate ulterior prin grija administratorilor acestora.

 (19) Accesul cu animale de companie:

a) pe teritoriul Parcului Național Ceahlău, accesul câinilor însoţitori este permis numai dacă aceştia sunt ţinuţi permanent în lesă.

b) accesul este permis numai dacă posesorii de câini dovedesc prin carnete de sanatate că aceştia sunt vaccinaţi.

c) agenţii de teren şi formaţiunile Salvamont pot utiliza în acţiunile de pază, intervenţie si salvare câinii utilitari.

(20) Pe teritoriul Parcului Național Ceahlău este strict interzisă perturbarea liniştii; la cabanele situate în arealului Parcului Național Ceahlău nu este permisă organizarea activitãţilor de orice gen care nu respectă legislaţia în vigoare privind emisiile şi nivelul de zgomot admis.

(21) Este strict interzisă:

 a) distrugerea sau degradarea panourilor informative şi indicatoare, precum şi a plăcilor, stâlpilor sau a semnelor de marcaj de pe traseele turistice;

 b) degradarea refugiilor, adăposturilor, podeţelor, instalațiilor cinegetice sau a oricărei alte construcţii ori amenajări de pe teritoriul Parcului Național Ceahlău.

(22) Este strict interzisă:

a) utilizarea oricărui tip de detergent şi săpun pentru spălare în apele curgătoare;

b) spălarea vehiculelor de orice fel în apele curgătoare şi la izvoarele situate pe teritoriul Parcului Național Ceahlău.

(23) Administratorul monitorizează efectul produs de activităţile turistice în scopul stabilirii impactului acestei activităţi asupra biodiversităţii din Parc şi a stării traseelor turistice; în cazul depistării unui impact negativ se vor stabili măsurile de protecţie ce se impun, mergând până la restricţionarea accesului turiştilor.

(24) Pe drumurile care intră pe teritoriul Parcului Național Ceahlău se vor afişa panouri de avertizare şi se vor monta bariere, unde este cazul, pentru a nu se permite accesul vehiculelor care folosesc combustibili fosili.

Pe traseele turistice este strict interzis accesul motorizat, excepţie făcând următoarele cazuri:

a) Administratorul în patrulare sau misiune;

b) personalul Serviciului Salvamont în misiune, patrulare şi antrenamente;

c) personalul forțelor și mijloacelor privind apărarea țării, ordinea publică și siguranța națională;

d) proprietarii de terenuri si imobile situate în Parcul Național Ceahlău pe traseele avizate de Administrator.

(25) Survolul și aterizarea elicopterelor în Parcul Național Ceahlău se face cu acordul Administratorului.

(26) Fotografierea sau filmarea în scopuri comerciale nu este permisă decât cu aprobarea Administratorului, după achitarea unei taxe şi cu menţionarea faptului că fotografiile/imaginile au fost preluate de pe teritoriul Parcului Național Ceahlău.

**Turism și reguli de vizitare în ROSPA0129 Masivul Ceahlău**

**Art. 32.**

1. În ROSPA0129 Masivul Ceahlău sunt permise activităţi de turism şi de educaţie ecologică, cu respectarea regulilor de vizitare a ariei.
2. Vizitarea ariei naturale protejate este permisă numai pe traseele marcate.
3. Sunt interzise accesul şi circulaţia cu mijloace motorizate pe traseele turistice, fără acordul gestionarilor fondurilor cinegetice și a Administratorului, cu excepția accesului și circulației forțelor și mijloacelor privind apărarea țării, ordinea publică și siguranța națională;
4. Este interzisă circulaţia cu ambarcaţiuni cu motor, pe tot parcursul anului în perimetrul rezervaţiei naturale Lacul Izvorul Muntelui, excepție făcând Administratorul, personalul administratorului fondului piscicol și forțele și mijloacele privind apărarea țării, ordinea publică și siguranța națională.
5. Se interzice scăldatul persoanelor şi animalelor în perimetrul rezervaţiei naturale Lacul Izvorul Muntelui.
6. Deşeurile rezultate din activităţile de turism şi/sau vizitare se elimină de către vizitatori şi/sau de către organizatorii excursiilor, urmând a fi depuse la staţiile sau punctele de colectare autorizate.
7. Accesul câinilor pentru care stăpânii deţin toate actele de dovadă a vaccinării este permis; patrulele organizate cu scop de pază pot utiliza în acţiunile lor câini utilitari.
8. Se interzice lăsarea liberă a câinilor de vânătoare în afara acțiunilor legale de vânătoare și a acțiunilor de îndepărtare a vânatului care produce pagube însemnate.
9. Perturbarea liniştii prin orice fel de mijloace, precum şi folosirea de echipamente de sonorizare şi amplificare sunt interzise.
10. Practicarea sporturilor nautice şi agrementului cu ambarcaţiuni cu motor sunt interzise în perimetrul rezervației naturale Lacul Izvorul Muntelui.
11. Aprinderea focului pe teritoriul ariilor se reglementează astfel:
	1. focurile de tabără sunt permise doar în vetrele special amenajate în acest scop în perimetrele permise pentru campare, cu lemn de foc asigurat de administratorii locului de campare sau prin utilizarea lemnului adus de turişti. Se vor respecta normele de prevenire şi stingere a incendiilor;
	2. adunatul şi defrişarea vegetaţiei lemnoase pentru întreţinerea focului sunt interzise.

**Campare**

**Art. 33.** Camparea se reglementează astfel:

1. Camparea este permisă doar în locurile amenajate şi marcate în acest sens;
2. Locurile noi de campare se avizează de către Administrator;
3. În locurile de campare se poate încasa tarif de campare de către deţinătorii legali ai terenului sau de către Administrator, în cazul în care se asigură condiţii minime de campare; acest tarif se aduce la cunoştinţa Administratorului şi se afişează obligatoriu de către cei ce îl încasează în apropierea locului de campare.

**Serviciul Salvamont**

**Art. 34.**

(1) Pe teritoriul ROSPA0129 Masivul Ceahlău acţionează unități de salvare montană acreditate denumite Salvamont care asigură permanenţe în puncte fixe, patrulează pe trasee şi participă la acţiuni de intervenţie în caz de accidente.

(2) Administratorul colaborează cu formaţiunile Salvamont şi le sprijină logistic dacă acesta este solicitat.

(3) Cursurile/concursurile de alpinism sau orice tipuri de întreceri sportive ce se organizează pe teritoriul ROSPA0129 Masivul Ceahlău sunt permise cu avizul Administratorului si al Serviciului Public Salvamont, dacă acestea vor fi conduse de instructori autorizaţi; la prezentarea cererii privind organizarea cursurilor va fi înaintat şi actul care certifică autorizarea.

**Art. 35.**

Amenajarea, întreţinerea şi reabilitarea traseelor turistice şi amenajarea de noi trasee precum şi instalarea panourilor indicatoare şi informative se face în baza Hotărârii de Guvern nr. 77/2003 privind instituirea unor măsuri pentru prevenirea accidentelor montane şi organizarea activităţii de salvare în munţi.

**Art. 36.** Competiţiile şi manifestările de grup de orice fel pe teritoriul sitului se organizează doar cu avizul Administratorului, al celorlalţi deţinători legali de terenuri și cu avizul Serviciului Salvamont.

**Art. 37.** Este strict interzisă distrugerea sau degradarea refugiilor, adăposturilor, podeţelor, barierelor, marcajelor turistice, panourilor informative sau a oricărei alte construcţii ori amenajări de pe teritoriul ariei naturale protejate.

**Cercetare științifică**

**Art. 38.**

(1) Cercetarea ştiinţifică va fi orientată, pe cât posibil, spre realizarea scopului primordial, cel de conservare a biodiversităţii şi a peisajului de pe teritoriul sitului ROSPA0129 Masivul Ceahlău.

(2) În baza rezultatelor temelor de cercetare desfăşurate în ariile naturale protejate, Administratorul propune măsurile de conservare ce se impun pentru realizarea obiectivelor acestora.

(3) Activitatea de cercetare ştiinţifică se desfăşoară cu avizul Administratorului, care sprijină logistic, la solicitare şi în măsura posibilităţilor, activitatea de cercetare; la finalizarea cercetărilor, titularii temelor de cercetare vor pune la dispoziţia Administratorului un raport de cercetare.

(4) În cazul subiectelor de cercetare care necesită date/informaţii privind ROSPA0129 Masivul Ceahlău furnizate de Administrator, se va încheia un contract cu cei care derulează tema, contract care să asigure accesul Administratorului la rezultate în vederea utilizării lor în activitatea de management al ariilor; clauzele contractului se stabilesc de comun acord de către părţi; dreptul asupra utilizării rezultatelor se stabileşte prin contract.

(5) Rezultatele de cercetare şi de monitorizare a speciilor şi habitatelor de interes naţional şi comunitar, precum şi de cartare a habitatelor şi de distribuţie a speciilor se vor transmite autorităţii locale pentru protecţia mediului pentru actualizarea periodică a bazelor de date în vederea îmbunătăţirii sistemului-suport de asistare a deciziilor în domeniul ariilor naturale protejate şi de raportare către instituţiile naţionale şi internaţionale.

**Regimul deșeurilor**

**Art. 39.** Regimul deşeurilor pe teritoriul ROSPA0129 Masivul Ceahlău se reglementează astfel:

* 1. este interzisă abandonarea deşeurilor de orice fel pe teritoriul ariilor;
	2. gestionarii locurilor de campare pentru care se percepe taxă de campare au responsabilitatea depozitării temporare a deşeurilor cu respectarea condiţiilor legale, astfel încât să nu existe posibilitate de acces pentru câini şi animale sălbatice, precum şi responsabilitatea transportării deşeurilor la punctele legale de colectare;
	3. gestionarii fondului piscicol care primesc pescari sportivi au responsabilitatea depozitării temporare a deşeurilor şi transportării acestora la punctele legale de colectare a deşeurilor;
	4. autoritatea publică locală de pe raza ariilor naturale protejate are responsabilitatea asigurării colectării şi transportului deşeurilor menajere de pe teritoriul lor administrativ la punctele legale de colectare a deşeurilor;
	5. autorităţile publice locale de pe raza ROSPA0129 Masivul Ceahlău au responsabilitatea de a desfiinţa depozitele de deşeuri neautorizate aflate pe teritoriul lor administrativ;
	6. deţinătorii cu orice titlu ai terenurilor din cuprinsul ariilor naturale protejate au obligaţia de a asigura luarea măsurilor de salubrizare/curăţare a terenurilor.
	7. este interzis spălatul: vehiculelor, rufelor, recipientelor şi alte asemenea şi utilizarea de detergenţi în apele din interiorul ROSPA0129 Masivul Ceahlău.
	8. este interzisă deversarea oricăror substanţe, ape uzate, nămoluri în apele din cuprinsul ariilor naturale protejate menţionate, fără a fi procesate conform legilor în vigoare.

**Construcții**

**Art. 40.** Amplasarea de construcții noi se va face doar cu avizul Administratorului, în funcție de zonarea internă, astfel:

1. În zona de protecție strictă sunt interzise activitățile de construcție-investiție;
2. În zona de protecție integrală sunt interzise activitățile de construcție-investiție, cu excepția celor destinate administrării ariei naturale protejate și/sau activităților de cercetare științifică ori a celor destinate asigurării siguranței naționale sau prevenirii unor calamități naturale;
3. În zona de conservare durabilă sau zona tampon, este interzisă realizarea de contrucții noi, cu excepția celor ce servesc strict administrării ariei naturale protejate sau activităților de cercetare științifică ori a celor destinate asigurării siguranței naționale sau prevenirii unor calamități naturale;
4. În zona de dezvoltare durabilă se permit activități de investiții/dezvoltare, cu prioritate cele de interes turistic, dar cu respectarea principiului de utilizare durabilă a resurselor naturale și de prevenire a oricăror efecte negative semnificative asupra biodiversității;
5. În ROSPA0129 Masivul Ceahlău sunt permise astfel de investiții care să nu afecteze negativ semnificativ speciile de păsări sau habitatele acestora.

**CAP. III SANCȚIUNI**

**Art. 41.**

1. Nerespectarea prevederilor prezentului Regulament atrage, după caz, răspunderea contravenţională, civilă, penală, sau administrativă, iar sancțiunile respective se aplică de către instituțiile responsabile, în condițiile legii, după caz.
2. Constatarea contravențiilor și aplicarea amenzilor se face de către Administrator, desemnat în acest scop de Președintele Consiliului Județean Neamț și de către personalul instituțiilor statului, abilitat să constate și să aplice sancțiuni potrivit competențelor legale; contravenientul poate achita pe loc, sau în termen de cel mult 48 de ore de la data încheierii procesului verbal ori, după caz, de la data comunicării acestuia, jumătate din minimul amenzii prevăzute în actul normaltiv, agentului constatator, făcând mențiune despre această posibilitate în procesul verbal.

**CAP. IV DISPOZIȚII FINALE**

**Art. 42.**

 (1) Se interzice distrugerea, degradarea, respectiv colectarea în orice scop, fără acordul Administratorului, a ciupercilor, plantelor, animalelor şi a oricăror eşantioane de origine naturală de orice fel.

2) Colectarea de specii de floră inclusiv stuf şi papură, faună sălbatică şi a oricăror eşantioane de origine naturală se poate face doar cu avizul Administratorului.

**Art. 43.**

* 1. Actualizarea documentațiilor de amenajare a teritoriului și urbanism pentru comunele și suprafețele acestora incluse în perimetrul ROSPA0129 Masivul Ceahlău se face de către autoritățile administrațiilor publice responsabile, prin integrarea în aceste documentații a prevederilor referitoare la situl de protecție avifaunistică menționat.
	2. Modificarea și actualizarea documentațiilor de amenajare a teritoriului și urbanism menționate la alin. (1) se fac cu avizul Administratorului, pentru asigurarea conformității cu prevederile planului de management.
	3. Documentațiile de amenajare a teritoriului și urbanism menționale la alin. (1) modificate și/sau actualizate de către autoritățile administrațiilor publice locale menționate la alin. (1) vor include în piesele grafice/desenate și limitele ROSPA0129 Masivul Ceahlău.

**Art. 44.**

(1) Personalul Administratorului poate realiza controale pe teritoriul ROSPA0129 Masivul Ceahlău, pe baza legitimaţiilor de administrator eliberate de administratorul desemnat.

 (2) Administratorul se obligă să controleze modul de respectare a prevederilor planului de management şi a regulamentului ariei naturale protejate în baza legitimaţiei de administrator emise conform prevederilor legale în vigoare.

(3) Orice persoană fizică sau juridică are obligaţia să se legitimeze la solicitarea expresă a personalului de inspecţie şi control al Administratorului, pe teritoriul sitului ROSPA0129 Masivul Ceahlău.

(4) În cazul producerii de fenomene de forţă majoră, instituţiile abilitate intervin conform prevederilor legale; Administratorul participă la acţiunile de alertare şi mobilizare în vederea prevenirii şi eliminării efectelor unor asemenea evenimente.

(5) Prezentul regulament poate fi modificat de către autoritatea publică centrală pentru protecţia mediului, la propunerea Administratorului.